Tengja rafrettur við sjaldgæfan lungnajúkdóm Bandarískur karlmaður reykir rafrettu . AFP Læknar sem meðhöndla sjúkling með sjaldgæfan lungnasjúkdóm , sem venjulega greinist á meðal stáliðnaðarmanna , telja að rafrettunotkun hans sé um að kenna . Rafrettur eru seldar sem öruggari valkostur en hefðbundnar tóbaksvörur og sem hjálpartæki við að hætta að reykja . Þær hafa þó verið bendlaðar við aukinn fjölda dauðsfalla að undanförnu ásamt heilsufarsvandamálum , sérstaklega í Bandaríkjunum . Vísindamenn við Kaliforníu-háskóla í San Francisco segja að sjúklingurinn hafi fengið harðstáls-lungnasjúkdóm sem venjulega greinist á meðal fólks sem hefur verið nálægt málmum á borð við kóbolt og þungstein sem eru notaðir við að skerpa verkfæri eða við slípun demanta . Sjúkdómurinn veldur sífelldum hósta og öndunarerfiðleikum og skilur eftir sig skemmd í lungnavef . „ Þessi sjúklingur hafði ekkert komist í tæri við harðstál sem vitað er til og þess vegna teljum við notkun hans á rafrettum vera líklega ástæðu , “ sagði Kirk Jones , prófessor við háskólann . Kannabis í rafrettunni Í niðurstöðum rannsóknarinnar , sem var birt í European Respiratory Journal , kemur fram að þegar vísindamenn skoðuðu rafrettu sjúklingsins , sem hafði innihaldið kannabis , fundu þeir kóbolt í reyknum sem kom þaðan út , auk annarra eitraðra málma , þar á meðal nikkel , ál og blý . Aðrar rannsóknir hafa einnig gefið í skyn að slíka málma sé að finna í rafrettum .